《题清辉堂》
宋代·释长吉

结庐江上栖，江云日为侣。江山相掩映，清辉满庭户。

沙暝见归禽，潮回闻去橹。落景一帘风，残雪半江雨。

中餐啜露葵，午坐烹茶乳。少室传花旨，南华齐物语。

隐几赜渊源，篆香随玉麈。爱此坐忘归，东峰月华吐。

作者简介：释长吉，号梵才大师，住净名庵。事见《嘉定赤城志》卷二七、三五。今录诗五首。